|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Pasūtītāja Līguma numurs | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Izpildītāja Līguma numurs |

**Līgums par brīvprātīgo godināšanas pasākumu organizēšanu**

|  |  |
| --- | --- |
| Rīga, | 2018. gada \_\_.novembrī |

**Nodarbinātības valsts aģentūra** (turpmāk - Pasūtītājs), tās direktores Evitas Simsones personā, kura rīkojas saskaņā ar Ministru kabineta 2012.gada 18.decembra noteikumiem Nr.876 „Nodarbinātības valsts aģentūras nolikums”, no vienas puses, un

**SIA “3K Management”** (turpmāk - Izpildītājs)**,** valdes priekšsēdētāja \_\_\_\_\_\_\_\_\_\_\_\_\_ personā, kurš rīkojas saskaņā ar sabiedrības statūtiem, no otras puses (turpmāk abi kopā – Puses, atsevišķi – Puse),

pamatojoties uz iepirkuma “Latvijas simtgades ietvaros, brīvprātīgo godināšanas pasākumu organizēšana Latvijas novados”, identifikācijas Nr. NVA 2018/32*,* nolikumu, tehnisko specifikāciju, Izpildītāja piedāvājumu un Pasūtītāja pieņemto lēmumu par līguma slēgšanas tiesību piešķiršanu, noslēdz šādu līgumu (turpmāk – Līgums).

1. **Līguma priekšmets un summa**
   1. Pasūtītājs uzdod, un Izpildītājs apņemas nodrošināt brīvprātīgo godināšanas pasākumu organizēšanu Rīgā un Latvijas reģionos, tajā skaitā nodrošinot ēdināšanas pakalpojumus, telpu noformējumu un iekārtojumu, tehnisko nodrošinājumu, muzikālo noformējumu, balvu izgatavošanu un piegādes, un pasākuma vadītāja pakalpojumus pasākuma laikā atbilstoši Līguma 1. pielikumam “Tehniskā specifikācija” (turpmāk – Tehniskā specifikācija) un Līguma 2. pielikumam “Finanšu piedāvājums” (turpmāk – Finanšu piedāvājums) (turpmāk kopā – Pakalpojumi).
   2. Līgums stājas spēkā ar dienu, kad to paraksta abas Puses, un ir spēkā līdz pilnīgai Līgumā noteikto saistību izpildei, bet ne ilgāk kā līdz 2018.gada 28.decembrim.
   3. Līguma kopējā summa par atbilstoši sniegtajiem Pakalpojumiem, saskaņā ar Līguma noteikumiem, Tehnisko specifikāciju un Izpildītāja iesniegto finanšu piedāvājumu, ir EUR 16 345,37 (sešpadsmit tūkstoši trīs simti četrdesmit pieci *euro* un 37 centi) un pievienotās vērtības nodoklis (turpmāk – PVN) 21% (divdesmit viena procenta) apmērā, t.i., EUR 3432,53 (trīs tūkstoši četri simti trīsdesmit divi *euro* un 53 centi), kas kopā ir EUR 19 777,90 (deviņpadsmit tūkstoši septiņi simti septiņdesmit septiņi *euro* un 90 centi) (turpmāk – Līguma summa).
   4. Līguma summa ietver visas izmaksas, kas saistītas ar šajā Līgumā paredzēto Pakalpojumu izpildi pilnā apjomā, tajā skaitā, administratīvās izmaksas, nodokļus un nodevas, kā arī pārējās izmaksas, saskaņā ar šī Līguma noteikumiem, Tehnisko specifikāciju un Finanšu piedāvājumu. Papildus izmaksas Līguma darbības laikā netiek pieļautas.
2. **Pušu pienākumi un tiesības**
   1. Pasūtītāja pienākumi:
      1. labā ticībā ievērot un pildīt visus Līguma noteikumus;
      2. sniegt Izpildītājam nepieciešamo informāciju, lai nodrošinātu Pakalpojumu kvalitatīvu izpildi;
      3. samaksāt Izpildītājam par Līgumā noteiktajā apjomā un laikā sniegtu Pakalpojumu.
   2. Pasūtītāja tiesības:
      1. jebkurā laikā pieprasīt no Izpildītāja informāciju par Pakalpojumu sniegšanas gaitu, tajā skaitā, bet ne tikai informāciju par apstākļiem, kas kavē vai varētu kavēt Pakalpojumu sniegšanu atbilstoši Līguma un tā pielikumu noteikumiem.
      2. apturēt Pakalpojumu sniegšanu, ja Izpildītājs neievēro Līgumā noteiktās prasības, līdz pārkāpuma novēršanai vai zaudējumu segšanai, nekavējoties par to paziņojot Izpildītājam.
      3. neapmaksāt nekvalitatīvi sniegtu Pakalpojumus, ja tas neatbilst Līguma noteikumiem, apmaksu veicot tikai par kvalitatīvi un faktiski sniegtajiem Pakalpojumiem, ko ir akceptējis Pasūtītājs.
   3. Izpildītāja pienākumi:
      1. labā ticībā ievērot un pildīt visus Līguma noteikumus;
      2. nekavējoties rakstveidā informēt Pasūtītāju par apstākļiem, kas traucē vai varētu traucēt Pakalpojumu sniegšanu noteiktajos termiņos un kārtībā;
      3. nodrošināt Pakalpojumu sniegšanu atbilstoši Līgumā noteiktajām prasībām, ievērojot normatīvos aktus, kas regulē šādu Pakalpojumu sniegšanu, kā arī uzņemties atbildību par sekām, kuras iestāsies normatīvo aktu neievērošanas vai nepienācīgas ievērošanas rezultātā;
      4. uzņemties pilnu materiālo atbildību par Pasūtītājam un trešajām personām nodarītajiem zaudējumiem un nemantisko kaitējumu, un atlīdzināt visus izdevumus, zaudējumus un nemantisko kaitējumu, kas Izpildītāja darbības vai bezdarbības rezultātā radušies Pasūtītājam un trešajām personām;
      5. apņemties bez Pasūtītāja rakstiskas piekrišanas neizpaust informāciju, un veikt visus nepieciešamos pasākumus informācijas neizpaušanai, ko Izpildītājs ieguvis no Pasūtītāja Līguma izpildes gaitā, izņemot valsts institūcijas, kurām saskaņā ar likumu ir tiesības prasīt šādu informāciju;
   4. Izpildītājam ir tiesības prasīt samaksu par kvalitatīva un savlaicīgu Pakalpojumu sniegšanu atbilstoši Līguma noteikumiem.
   5. Parakstot Līgumu, Puses:

2.5.1. apņemas nekavējoties rakstveidā informēt viena otru par jebkādām grūtībām Līguma izpildes procesā, kas kavē vai varētu kavēt savlaicīgu Pakalpojumu sniegšanu;

2.5.2. apliecina, ka tām ir visas nepieciešamās pilnvaras un tiesības, lai slēgtu Līgumu, kā arī tām nav zināmi nekādi tiesiski vai faktiski šķēršļi vai iemesli, kas jebkādā veidā ietekmētu vai aizliegtu uzņemties Līgumā minēto saistību izpildi;

2.5.3. apliecina, ka tās ir iepazinušās ar visiem Līguma un tā pielikumu noteikumiem un apliecina tos par saistošiem un izpildāmiem. Izpildītājs apliecina, ka viņa rīcībā ir pietiekoši personāla un materiālie resursi, kā arī citi līdzekļi, lai savlaicīgi un kvalitatīvi veiktu visas Līgumā un tā pielikumos noteiktās saistības.

1. **Pakalpojuma sniegšana**
   1. Atbilstoši Tehniskās specifikācijas prasībām, Izpildītājs 3 (trīs) darba dienu laikā pēc Līguma noslēgšanas dienas iesniedz scenāriju izskatīšanai Līguma 10.4.1.apakšpunktā norādītajai Pasūtītāja kontaktpersonai (turpmāk Pasūtītāja kontaktpersona), nosūtot scenāriju uz Pasūtītāja kontaktpersonas e-pasta adresi. Pasūtītāja kontaktpersona izskata un saskaņo scenāriju vai nosūta Līguma 10.4.2. apakšpunktā norādītajai Izpildītāja kontaktpersonai motivētu pretenziju ar nepieciešamajiem labojumiem uz Izpildītāja kontaktpersonas elektronisko pasta adresi. Ja scenārijā veicami labojumi, Izpildītājs 2 (divu) darba dienu laikā veic nepieciešamos labojumus un nosūtīta scenāriju atkārtotai saskaņošanai, no dienas, kad Pasūtītāja kontaktpersona pretenzijā norādījusi uz nepieciešamību veikt labojumus.
   2. Pēc Pakalpojumu sniegšanas Izpildītājs 5 (piecu) darba dienu laikā sagatavo, paraksta un iesniedz Līguma 10.5.punktā norādītajai Pasūtītāja pilnvarotajai personai (turpmāk – Pasūtītāja pilnvarotā persona) parakstīšanai nodošanas un pieņemšanas aktu (Līguma 3.pielikums – „Nodošanas un pieņemšanas akts”) (turpmāk – Akts).
   3. Pasūtītāja pilnvarotā persona 3 (trīs) darba dienu laikā pēc Līguma 3.2.punktā kārtībā iesniegtā Akta saņemšanas, pārbauda Pakalpojumu atbilstību Līguma noteikumiem un paraksta Aktu. Ja Pakalpojumos konstatētas neatbilstības un/vai trūkumi, Pasūtītāja pilnvarotā persona tās norāda Aktā.
   4. Pasūtītājam ir tiesības neapmaksāt nekvalitatīvi sniegtus Pakalpojumus, ja tas neatbilst Līguma noteikumiem, apmaksu veicot tikai par kvalitatīvi un faktiski sniegtiem Pakalpojumiem, ko ir akceptējis Pasūtītājs.
   5. Pakalpojumus uzskata par izpildītiem ar dienu, kad Puses savstarpēji paraksta Aktu, kas ir pamats rēķina izrakstīšanai.
2. **Norēķinu kārtība**
   1. Norēķins ar Pretendentu tiek veikts ar pārskaitījumu līgumā norādītajā Pretendenta bankas kontā 10 darba dienu laikā pēc Pretendenta rēķina saņemšanas. Rēķinu Pretendents sagatavo un iesniedz pēc Akta abpusējas parakstīšanas. Rēķinu iesniedz par tādu darbu apjomu, kāds norādīts abpusēji parakstītajā darbu pieņemšanas-nodošanas aktā.
   2. Par samaksas dienu tiek uzskatīta diena, kad Pasūtītāja maksājums ir izpildīts Valsts kases interneta maksājumu apstrādes sistēmā.
3. **Pušu atbildība**
   1. Pušu zaudējumu apmērs ir aprobežots tikai ar Puses tagadējās (jau esošās) mantas samazinājumu. Šī Līguma ietvaros Pusēm nav pienākuma atlīdzināt otrai Pusei radušos sagaidāmās peļņas atrāvumu.
   2. Par Pakalpojumu nesniegšanu Līgumā noteiktajos termiņos Izpildītājs maksā Pasūtītājam līgumsodu par katru kavētu darba dienu 0,1% (viena procenta desmitdaļa) no Līguma kopējās summas. Izpildītājam piemērotā līgumsoda summa nevar pārsniegt 10% (desmit procenti) no Līguma kopējās summas.
   3. Par Pakalpojumu samaksas termiņu kavēšanu Pasūtītājs maksā Izpildītājam līgumsodu par katru kavētu maksājuma dienu 0,1% (viena procenta desmitdaļa) apmērā no kavētā maksājuma summas pēc Izpildītāja rēķina saņemšanas, bet ne vairāk kā 10% (desmit procenti) no Līguma kopējās summas.
   4. Līgumsoda samaksa neatbrīvo Puses no Līguma izpildes pienākuma un neizslēdz zaudējumu atlīdzināšanas pienākumu.
4. **Intelektuālā īpašuma tiesības**
   1. Šī Līguma izpratnē intelektuālais īpašums ir ne tikai autortiesības, preču zīmes, patenti, dizains, tirdzniecības zīmes, modeļi, bet arī visas citas intelektuālā īpašuma tiesības, kas ir attiecināmas uz Pakalpojuma izpildes procesu vai tā laikā sagatavotajiem nodevumiem un citiem darba rezultātiem vai to atsevišķām daļām, kas ir intelektuālā īpašuma tiesību objekti.
   2. Izpildītājs apliecina, ka ne Pakalpojumu izpildes process, ne arī tā laikā sagatavotie nodevumi un citi rezultāti vai to atsevišķas daļas, kas ir intelektuālā īpašuma tiesību objekti, nepārkāpj un/vai neaizskar nekādas trešo personu intelektuālā īpašuma tiesības, ko attiecīgo Pakalpojumu izpildes procesā vai tā laikā sagatavotais nodevums un citi Pakalpojumu rezultāti vai to atsevišķas daļas ietver vai varētu ietvert. Izpildītājs apliecina, ka tas ir ieguvis intelektuālā īpašuma tiesības, kas nepieciešamas Pakalpojumu izpildei un Līgumā noteikto Pakalpojumu rezultātu sagatavošanai tādā apmērā, kas ir pietiekams Līgumā noteikto saistību izpildei, kā arī nodrošina Pasūtītājam pilnīgu rīcību ar Pakalpojumu izpildes procesā radīto rezultātu to turpmākajā izmantošanā, ņemot vērā šajā Līgumā noteiktos izņēmumus.
   3. Ar šo Līgumu Pasūtītājs iegūst visas un jebkādas intelektuālā īpašuma tiesības, ko ietver vai varētu ietvert Pakalpojumu izpildes laikā radītie un saskaņā ar Līguma nosacījumiem pieņemtie nodevumi un citi Pasūtītājam nodoto Pakalpojumu rezultāti vai to atsevišķas daļas, savukārt Izpildītājs apliecina, ka tas nepretendē ne uz kādām intelektuālā īpašuma tiesībām vai līdzdalību intelektuālajā īpašumā un pilnībā atzīst visas Pasūtītāja tiesības uz intelektuālo īpašumu, ko ietver vai varētu ietvert Pakalpojuma izpildes laikā radītie un saskaņā ar Līguma nosacījumiem pieņemtie ziņojumi, nodevumi un citi Pasūtītājam nodotie materiāli*.*
   4. Gadījumā, ja pret Pasūtītāju tiks vērstas trešo personu prasības par intelektuālā īpašuma tiesību pārkāpumiem, kas tieši vai netieši saistītas ar Pakalpojumu izpildes laikā radītajiem nodevumiem un citiem Pakalpojumu rezultātiem vai to atsevišķām daļām, tad Izpildītājs ir atbildīgs par trešo personu prasībām un uzņemas visu atbildību šajā sakarā.
   5. Izpildītājs garantē, ka Pakalpojumu izpildē nav pieļauti nekādi autortiesību pārkāpumi un uzņemas pilnu atbildību par trešo personu autortiesību ievērošanu Līguma izpildē.
   6. Visu Pakalpojumu izpildes rezultātā iegūtie dati visos to formātos ir Pasūtītāja ekskluzīvs īpašums bez laika termiņa un teritorijas ierobežojuma, un Pasūtītājs var brīvi rīkoties ar to, nesaskaņojot ar Izpildītāju.
5. **Personas datu aizsardzība un konfidencialitāte**
   1. Puses apņemas ievērot personu datu aizsardzības normatīvo aktu prasības, t. sk. Eiropas Parlamenta un Padomes regulu Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula)”, kā arī nodrošināt, ka personas dati:
      1. tiks apstrādāti likumīgi, godprātīgi un datu subjektiem pārredzamā veidā;
      2. tiks apstrādāti Līguma izpildei un personas datu apstrādi neveiks ar Līguma izpildi nesavietojamā veidā;
      3. ir precīzi un nepieciešamības gadījumā tiks atjaunināti;
      4. tiks glabāti veidā, kas pieļauj personu identifikāciju ne ilgāk kā nepieciešams Līguma izpildei;
      5. tiks apstrādāti tādā veidā, lai nodrošinātu normatīvajiem aktiem atbilstošu datu drošību, t. sk. aizsardzību pret neatļautu vai nelikumīgu apstrādi un nejaušu nozaudēšanu, iznīcināšanu vai sabojāšanu, izmantojot atbilstošus tehniskos vai organizatoriskos pasākumus.
   2. Katra Puse, apstrādājot saņemtos personas datus Līguma īstenošanai, ir pārzinis personas datu aizsardzības normatīvo aktu izpratnē.
   3. Katra Puse ir atbildīga par personu (datu subjektu) informēšanu par viņu personas datu apstrādi, ko veic kā pārzinis.
   4. Puses apņemas nenodot saņemtos personas datus trešajām personām bez tās Puses iepriekšējas rakstveida piekrišanas, no kuras tā ir saņēmusi personas datus. Ja saskaņā ar normatīvajiem aktiem Pusei ir pienākums izpaust saņemtos personas datus, tās pienākums par personas datu nodošanu informēt Pusi, no kuras tā ir saņēmusi personas datus, ja vien to neaizliedz normatīvie akti.
   5. Puses apņemas ievērot no otras puses saņemtās informācijas konfidencialitāti, neizpaust Līguma darbības laikā saņemto informāciju trešajām personām, izņemot normatīvajos aktos noteiktajā kārtībā un noteiktajos gadījumos. Konfidencialitātes nosacījums attiecas gan uz rakstveida informāciju, kā arī mutvārdu informāciju, elektronisku informāciju un jebkuru citu informāciju, tai skaitā Līguma tekstu, neatkarīgi no informācijas nodošanas veida, laika un vietas. Šajā punktā minētajai konfidencialitātes saistībai ir beztermiņa raksturs.
6. **Nepārvarama vara (*Force Majeure*)**
   1. Puses tiek atbrīvotas no atbildības par Līguma saistību neizpildīšanu vai daļēju izpildi nepārvaramas varas apstākļu dēļ, kurus Līguma slēgšanas brīdī Puses nevarēja ne paredzēt, ne novērst, ne ietekmēt un par kuru rašanos Puses nav atbildīgas (*Force Majeure*).
   2. Puse, kas nokļuvusi *Force Majeure* apstākļos, nekavējoties, bet ne vēlāk kā 3 (trīs) darba dienu laikā no *Force Majeure* iestāšanās paziņo par to otrai Pusei, norādot saistības, kuru izpilde nav, vai nebūs iespējama.
   3. Pēc Līguma 8.2. punktā minētā paziņojuma saņemšanas Puses vienojas par Līguma izpildes termiņu pagarināšanu, nepieciešamajām izmaiņām Līgumā vai arī par Līguma izbeigšanu.
   4. Ja Puse nokavē Līguma 8.2. punktā minēto paziņojuma termiņu, tai zūd pamats prasīt Līguma izpildes termiņa pagarināšanu vai Līguma izbeigšanu, pamatojoties uz *Force Majeure*.
7. **Līguma grozīšana un izbeigšana**
   1. Pusēm, savstarpēji rakstveidā vienojoties, ir tiesības grozīt vai papildināt Līgumu atbilstoši Publisko iepirkumu likuma 61.panta nosacījumiem, noslēdzot rakstveida vienošanos. Līguma grozījumi pēc to abpusējas parakstīšanas kļūst par šī Līguma neatņemamu sastāvdaļu.
   2. Ja Izpildītājs nepilda vai pārkāpj Līguma saistības vai Pasūtītāja ietverto saistību izpilde ir neiespējama vai apgrūtināta sakarā ar būtisku Pasūtītāja finansējuma samazinājumu, kā arī sakarā ar Pasūtītāja reorganizāciju vai likvidāciju, ja tās rezultātā Pasūtītāja saistību pārņēmējs neturpina veikt funkciju vai uzdevumus, kuru nodrošināšanai noslēgts Līgums, vai arī veic šo funkciju vai uzdevumus samazinātā apjomā, Pasūtītājs ir tiesīgs vienpusēji atkāpties no Līguma, paziņojot par to rakstveidā Izpildītājam vienu darba dienu iepriekš.
   3. Pasūtītājam ir tiesības vienpusēji izbeigt Līgumu bez jebkādu zaudējumu atlīdzības pienākuma, ja Pasūtītājam ir zudusi nepieciešamība saņemt Pakalpojumu no Izpildītāja, informējot Izpildītāju rakstveidā vismaz trīs darba dienas iepriekš.
   4. Pasūtītājam ir tiesības vienpusēji atkāpties no līguma izpildes, ja līgumu nav iespējams izpildīt, jo līguma izpildes laikā Izpildītājam ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
   5. Puses ir tiesīgas izbeigt Līgumu, noslēdzot savstarpēju vienošanos rakstveidā, vienlaikus vienojoties par savstarpējo norēķinu kārtību.
   6. Puses savlaicīgi, bet ne vēlāk kā trīs darba dienu laikā informē par jebkurām izmaiņām saimnieciskajā darbībā, t.sk. par juridiskās adreses, vai bankas konta nomaiņu, par reģistrēšanu vai izslēgšanu no Valsts ieņēmumu dienesta ar pievienotās vērtības nodokli apliekamo personu reģistra, kā arī par saimnieciskās darbības apturēšanu, maksātnespējas vai bankrota procedūras uzsākšanu.
8. **Citi noteikumi**
   1. Visas domstarpības, kas saistītas ar Līguma izpildi, tiek risinātas, Pusēm savstarpēji vienojoties. Ja vienošanās netiek panākta 15 (piecpadsmit) dienu laikā, tad strīds tiek nodots izskatīšanai tiesā Latvijas Republikā normatīvajos aktos noteiktajā kārtībā.
   2. Gadījumā, ja viens vai vairāki Līguma noteikumi jebkādā likumīgā veidā kļūst vai tiek atzīti par spēkā neesošiem, nelikumīgiem vai nesaistošiem, tas nekādā veidā neietekmē un neierobežo pārējo Līguma noteikumu spēkā esamību.
   3. Visi paziņojumi un pretenzijas, kas saistītas ar Līguma izpildi, ir iesniedzamas rakstveidā elektroniski otrai Pusei.
   4. Līguma izpildes laikā Puses nosaka šādas kontaktpersonas:
      1. no Pasūtītāja puses: \_\_\_\_\_\_\_\_\_\_\_\_\_, tālrunis \_\_\_\_\_\_\_\_\_\_, e-pasts: \_\_\_\_\_\_\_\_\_\_\_\_\_\_;
      2. no Izpildītāja puses: \_\_\_\_\_\_\_\_\_\_\_\_\_, tālrunis \_\_\_\_\_\_\_\_\_\_, e-pasts: \_\_\_\_\_\_\_\_\_\_\_\_\_\_;.
   5. No Pasūtītāja puses, tiesības parakstīt nodošanas un pieņemšanas aktu, tiek piešķirtas \_\_\_\_\_\_\_\_\_, tālrunis \_\_\_\_\_\_\_\_\_\_\_, e-pasts: \_\_\_\_\_\_\_\_\_\_\_\_\_@nva.gov.lv.
   6. Pušu pilnvarotie pārstāvji, tas ir, šī Līguma 10.4.2. apakšpunktā un 10.5. punktā norādītās personas, ir atbildīgi par Līguma izpildes uzraudzīšanu, tai skaitā, par Akta noformēšanu, parakstīšanu un iesniegšanu, savlaicīgu rēķinu iesniegšanu un pieņemšanu, apstiprināšanu un nodošanu apmaksai.
   7. Līgumam ir šādi pielikumi, kas ir tā neatņemama sastāvdaļa:
      1. 1. pielikums – „Tehniskā specifikācija” (uz trīspadsmit lapām);
      2. 2. pielikums – „Finanšu piedāvājums” (uz trīs lapām);
      3. 3. pielikums – veidlapa „Nodošanas un pieņemšanas akts” (uz vienas lapas).
   8. Līgums ir sagatavots latviešu valodā divos eksemplāros uz sešām lapām ar trim pielikumiem uz septiņpadsmit lapām, pa vienam eksemplāram katrai no Pusēm. Abi eksemplāri ir ar vienādu juridisku spēku.
9. **Pušu rekvizīti un paraksti**

|  |  |
| --- | --- |
| Pasūtītājs | Izpildītājs |
| **Nodarbinātības valsts aģentūra** | **SIA “3K Management”** |
| Reģ.nr.: 90001634668 | Reģ.Nr. 40103179364 |
| Adrese: K.Valdemāra iela 38 k-1, Rīga, LV-1010 | Adrese: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Tālr. 67021706 | Tālr. \_\_\_\_\_\_\_\_\_\_\_\_\_ |
| Fakss: 67021806 | Fakss: - |
| E-pasts: [nva@nva.gov.lv](mailto:nva@nva.gov.lv) | E-pasts: \_\_\_\_\_\_\_\_\_\_\_ |
| Banka: Valsts kase | Banka: \_\_\_\_\_\_\_\_\_\_\_\_\_\_ |
| Konts: LV06TREL2180451041000 | Konts: \_\_\_\_\_\_\_\_\_\_\_\_\_\_\_\_ |
| SWIFT kods: TRELLV22 | SWIFT kods: \_\_\_\_\_\_\_\_\_\_\_\_\_\_ |
| \_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_ |
| / Evita Simsone/ | /\_\_\_\_\_\_\_\_\_\_\_\_\_\_\_\_\_/ |